ઉપમા કાલિદાસસ્ય ! કવિકુલગુરુ, મહાકવિ વગેરે વિશેષણો જેમના વિષે વપરાયાં છે એ કાલિદાસ વિષે સ્વાભાવિકપણે જ આપણને વધુ જાણવાની જિજ્ઞાસા થાય. પણ મેઘદૂત, કુમારસંભવ, માલવિકાગ્નિમિત્ર, વિક્રમોર્વશીય, શાકુન્તલ, રઘુવંશ જેવી સદાકાલીન કૃતિઓ થકી મહાકવિ, કવિકુલગુરુ જેવાં બિરુદ પામનાર કાલિદાસના જીવન વિષે ભાગ્યે જ કશી નક્કર માહિતી મળી રહે છે. પોતાની કૃતિઓમાં જવલ્લે જ તેમણે પોતાના વિષે કંઈ કહ્યું છે, એ તેમની નર્યા કવિત્વ પ્રત્યેની વફાદારી અને નિષ્ઠા સૂચવે છે. દરેક રચનાઓમાં તેઓ પોતાના વિષયને વફાદાર રહ્યા છે, એટલું જ નહીં, તેનો એટલો અભ્યાસ કર્યો છે કે કાલિદાસની સાચી ઓળખ કઈ એ અંગે અવઢવ થાય અને છતાંય તેમના વિષે કંઈ જે કંઈ માહિતી હાથ લાગે તેનાથી આપણી જિજ્ઞાસા સંતોષવાને બદલે ઓર વધે.